text: 425.000 ton gylle bliver til energi
  26 september 2016 kl. 20.16
  Danmarks største biogasanlæg blev i dag indviet, og det skal hvert år producere 21 millioner kubikmeter bionaturgas. 
  I Bevtoft ved Haderslev blev anlægget Sønderjysk Biogas i dag indviet.
  Det skal omdanne gylle, halm og andre restprodukter fra landbruget til energi.
  - Det er overvejende gylle fra lokale landmænd. De skal hvert år levere 425.000 ton gylle, siger Michael Dalby, direktør i E.ONs Biogasforretning, til TV SYD.
  Sønderjysk Biogas kommer hvert år til at producere 21 millioner kubikmeter bionaturgas. Det er nok til at holde 570 busser kørende eller varme 15.000 huse op.
  
  